送許尉
作者：曹勛
朝代：宋

paragraphs: 平生許彥充，軀膽兩豪舉。
掀髯參軍事，詎可細碎語。
我時百僚下，計拙役甚苦。
從事得餘力，慷慨志相許。
公乃小著鞭，一官尉南浦。
鹽車雖云困，垂棒亦其所。
願子自薦達，天王方振旅。
求田勿墮氣，苞茅當問楚。
此事豈不壯，况復吾素與。
我緣擁縗服，窘欲訪雞黍。
天寒霜雪盛，世亂豺狼阻。
何堪南北趨，別意寓琖俎。
傷心有清淚，揮灑欲如雨。